Document ID: 32013R0437

Title and Content:
ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 437/2013 ΤΗΣ ΕΠΙΤΡΟΠΉΣ της 8ης Μαΐου 2013 για την τροποποίηση του κανονισμού (ΕΚ) αριθ. 798/2008 όσον αφορά την καταχώριση του Μεξικού στον κατάλογο τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Ένωσης ορισμένα βασικά προϊόντα (Κείμενο που παρουσιάζει ενδιαφέρον για τον ΕΟΧ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2002/99/ΕΚ του Συμβουλίου, της 16ης Δεκεμβρίου 2002, για τους κανόνες υγειονομικού ελέγχου που διέπουν την παραγωγή, μεταποίηση, διανομή και εισαγωγή προϊόντων ζωικής προέλευσης που προορίζονται για ανθρώπινη κατανάλωση (1), και ιδίως την εισαγωγική φράση του άρθρου 8, το άρθρο 8 σημείο 1 πρώτο εδάφιο και το άρθρο 8 σημείο 4, Εκτιμώντας τα ακόλουθα: (1) Ο κανονισμός (ΕΚ) αριθ. 798/2008 της Επιτροπής, της 8ης Αυγούστου 2008, για την κατάρτιση καταλόγου τρίτων χωρών, εδαφών, ζωνών ή διαμερισμάτων από τα οποία επιτρέπεται να εισαχθούν και να διαμετακομιστούν μέσω της Κοινότητας πουλερικά και προϊόντα πουλερικών και για καθορισμό των απαιτήσεων κτηνιατρικής πιστοποίησης (2) ορίζει ότι τα βασικά προϊόντα που καλύπτει επιτρέπεται να εισάγονται στην Ένωση και να διαμετακομίζονται μέσω αυτής μόνον από τρίτες χώρες, εδάφη, ζώνες ή διαμερίσματα που απαριθμούνται στις στήλες 1 και 3 του πίνακα του μέρους 1 του παραρτήματος I του εν λόγω κανονισμού. (2) Ο κανονισμός (ΕΚ) αριθ. 798/2008 καθορίζει επίσης τους όρους που πρέπει να πληροί μια τρίτη χώρα, ένα έδαφος, μια ζώνη ή ένα διαμέρισμα για να θεωρηθεί ελεύθερο γρίπης των πτηνών υψηλής παθογονικότητας (HPAI) και τις απαιτήσεις για τη σχετική κτηνιατρική πιστοποίηση όσον αφορά βασικά προϊόντα που προορίζονται για εισαγωγή στην Ένωση. (3) Το Μεξικό είναι καταχωρισμένο στον πίνακα του μέρους 1 του παραρτήματος I του κανονισμού (ΕΚ) αριθ. 798/2008 ως τρίτη χώρα από την οποία επιτρέπεται να εισάγονται αυγά και προϊόντα αυγών απαλλαγμένα από ειδικά παθογόνα, υπό την προϋπόθεση ότι συνοδεύονται από το σχετικό πιστοποιητικό, που αναφέρεται στη στήλη 4 του πίνακα του μέρους 1 του παραρτήματος I του κανονισμού. (4) Όσον αφορά τα προϊόντα αυγών, το πιστοποιητικό που αναφέρεται στη στήλη 4 του πίνακα του μέρους 1 του παραρτήματος I του κανονισμού (ΕΚ) αριθ. 798/2008 περιλαμβάνει βεβαίωση ζωοϋγειονομικής κατάστασης, σύμφωνα με την οποία τα προϊόντα προέρχονται από εγκατάσταση ελεύθερη νόσου (όσον αφορά τη HPAI). Επιπλέον, με τη βεβαίωση αυτή πιστοποιείται είτε ότι δεν υπήρξε εστία HPAI τουλάχιστον τις προηγούμενες 30 ημέρες σε ακτίνα 10 km από την εν λόγω εγκατάσταση ή ότι τα προϊόντα αυγών υποβλήθηκαν σε μία από τις επεξεργασίες που ορίζονται στο πιστοποιητικό. (5) Το 2012 επιβεβαιώθηκε η ύπαρξη πολλών εστιών γρίπης των πτηνών υψηλής παθογονικότητας (HPAI) του υποτύπου H7N3 στην πολιτεία Jalisco στο Μεξικό, περιοχή με μεγάλη πυκνότητα πτηνοτροφείων. Το Μεξικό εφάρμοσε πολιτική εξολόθρευσης και διεξήγαγε επείγοντα εμβολιασμό κατά της γρίπης των πτηνών για να θέσει υπό έλεγχο τις εστίες. (6) Η τελευταία εστία της επιδημίας HPAI επιβεβαιώθηκε στο τέλος του Σεπτεμβρίου 2012, ενώ τον Δεκέμβριο του 2012 το Μεξικό δήλωσε ότι οι εστίες εκριζώθηκαν. (7) Στις 8 Ιανουαρίου 2013 το Μεξικό κοινοποίησε στην Επιτροπή δύο εστίες HPAI του υποτύπου H7N3 σε πουλερικά στο έδαφός του, στην πολιτεία Aguascalientes. Η νόσος εξαπλώθηκε επίσης στις πολιτείες Jalisco και Guanajuato. (8) Λόγω της επιβεβαίωσης των εστιών HPAI, το έδαφος του Μεξικού δεν μπορεί πλέον να θεωρείται ελεύθερο νόσου. (9) Η επανεμφάνιση εστιών HPAI προκαλεί ανησυχίες όσον αφορά την αποτελεσματικότητα των μέτρων, καθώς και του εμβολιασμού που εφαρμόστηκε στο Μεξικό για τον έλεγχο της HPAI. (10) Οι εισαγωγές προϊόντων αυγών τα οποία έχουν υποστεί μία από τις επεξεργασίες που ορίζονται στο σχετικό πιστοποιητικό που αναφέρεται στη στήλη 4 του πίνακα του μέρους 1 του παραρτήματος I του κανονισμού (ΕΚ) αριθ. 798/2008, τα οποία κατάγονται από τρίτες χώρες, εδάφη, ζώνες ή διαμερίσματα που δεν είναι ελεύθερα νόσου, όσον αφορά την HPAI, θεωρείται ότι ενέχουν αμελητέο κίνδυνο για την εισαγωγή του ιού στην Ένωση. (11) Ωστόσο, δεδομένης της ταχείας διασποράς της HPAI και του επικίνδυνου ενδεχομένου να μην ανιχνευθούν εγκαίρως εστίες της HPAI από τη μεξικανική αρμόδια αρχή, οι εισαγωγές στην Ένωση και η διαμετακόμιση μέσω της Ένωσης προϊόντων αυγών από το Μεξικό θα πρέπει να απαγορευθούν προσωρινά έως ότου παρασχεθούν ικανοποιητικές εγγυήσεις από τη χώρα αυτή. (12) Συνεπώς, ο κανονισμός (ΕΚ) αριθ. 798/2008 θα πρέπει να τροποποιηθεί αναλόγως. (13) Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα I του κανονισμού (ΕΚ) αριθ. 798/2008 τροποποιείται σύμφωνα με το παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Μαΐου 2013.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2442
2119
3584
2106
6205
3098
614
1105
4069
7207
2736
1615
5877

EuroVoc IDs (Expanded): 2442
2119
3584
2106
6205
3098
614
1105
4069
7207
2736
1615
5877

Dataset Source: meu

Split: test